*Ivan Šaško, pomoćni biskup zagrebački*

**Pozdrav**

**upućen slovenskim hodočasnicima**

**na grob blaženoga Alojzija Stepinca u zagrebačkoj prvostolnici**

*prigodom 7. hrvatsko-slovenskoga susreta*

*Subota, 19. listopada 2019., u 16.30 sati*

Dragi brate u biskupstvu Stanislave (Lipovšek),

braćo svećenici i časne sestre,

dragi hodočasnici, braćo i sestre!

Nakon milosnoga slavlja i susreta u Krašiću, došli ste u ovu našu prvostolnicu, gdje vas u ime zagrebačkoga nadbiskupa, kardinala Josipa Bozanića, radosno pozdravljam. Na povratku u Sloveniju željeli ste doći ovamo, nošeni istim Duhom koji vas je potaknuo na današnje putovanje.

Kada se zajedno stave blaženi Alojzije Stepinac i katolici u Sloveniji, između njih postoji prepoznatljiva poveznica zahvalnosti. Kao što je 1943., upravo u mjesecu listopadu (21. listopada), nadbiskupu Stepincu u ime Ureda za useljene Slovence zahvalio dr. Čuš, i mi svoje osjećaje smijemo izreći njegovim riječima: *Srce nam zastaja od sreče!* On piše: „Srce nam zastaja od sreče, ko Vas Prevzvišeni vidimo u duhu kako prihajate k nam kakor Božji poslanec s pozdravom: Mir vam bodi! Vidimo Vas, kako nas ljubeče blagoslavljate, nam brišete solze trpkosti, nam donašate kruh, za katerega molimo vsaki dan.“

Ne znam je li nekada prije bilo više Slovenaca u ovoj katedrali, ali je danas dragocjeno vidjeti radost, zahvalnost i molitvu koja povezuje te ljubav koja je plod svetosti.

Ovdje je živ 'osjećaj svetosti (*sensus Ecclesiae*) koji je puno širi od jednoga naroda. Ovdje vidimo plodove trpljenja. Iz muke i nepravde rođena je nova snaga, ponajprije u zahvalnosti u kojoj i ja osjećam potrebu zahvaliti slovenskim katolicima koji su sačuvali i brinuli se za spomen na tolike Hrvate koji su bili udareni nasiljem i kojima je bio namijenjen zaborav i šutnja, čak i o mjestima na kojima su zakopani. Ali vaša ljubav i hrabrost sačuvala je spomen na njih.

Molimo Gospodina da nas i dalje nadahnjuje, i da – kao što cijeloga dana posebno molimo – potakne odgovore u srcima onih koje zove na spremno služenje Bogu, Crkvi i narodu u duhovnim zvanjima, da kao radnici, Božji poslanici *blagoslivljaju, brišu suze i donose hranu za život*.

Neka nam svima bude na pomoć zagovor blaženoga Alojzija, a vama hvala na vašemu svjedočanstvu, dok molimo jedni za druge i dok nam „srce zastaja od sreče“.